“SANTEXQUYMA” OChIQ AKSIYADORLIK JAMIYATIGA XORIJIY INVESTITSIYaLARNI JALB ETISh ChORA-TADBIRLARI TOʻGʻRISIDA
(resolution, 2021-02-22)

Respublika qurilish materiallari tarmogʻiga ilgʻor texnologiyalar va xorijiy investitsiyalarni jalb etish, avtomobil ishlab chiqarishini mahalliylashtirishni chuqurlashtirish, “Santexquyma” ochiq aksiyadorlik jamiyati ishlab chiqarish salohiyatini zamonaviylashtirish va jamiyat tomonidan ishlab chiqariladigan mahsulot sifatini xalqaro standartlar talablariga muvofiq oshirish maqsadida Vazirlar Mahkamasi qaror qiladi: 1. Xorijiy investor—“Complect Europe B.V” (Niderlandiya) kompaniyasi oʻz zimmasiga “Santexquyma” ochiq aksiyadorlik jamiyatining biznes-rejasini ishlab chiqish va amalga oshirish majburiyatini olayotganligi, unga koʻra ishlab chiqarilayotgan mahsulot hajmini koʻpaytirish uchun ishlab chiqarishni yanada rivojlantirish, uning tashqi bozordagi raqobatbardoshligini, shu jumladan texnologik asbob-uskunalarni zamonaviylashtirish hisobiga oshirish hamda 4 yil mobaynida kamida 4,0 mln AQSh dollari miqdorida toʻgʻridan toʻgʻri investitsiyalar qoʻyish nazarda tutilayotganligi maʼlumot uchun qabul qilinsin. 2. Quyidagilar: Oʻzbekiston Respublikasi Davlat mulki qoʻmitasi va “Oʻzqurilishmateriallari” aksiyadorlik kompaniyasining “Santexquyma” ochiq aksiyadorlik jamiyatining xorijiy investorga sotish uchun moʻljallangan 39,1 foiz aksiyalar paketidan va davlat ixtiyorida qolayotgan ulushni qisqartirish hisobiga 11,9 foiz aksiyalar paketidan iborat 51 foiz aksiyalarini “Complect Europe B.V” (Niderlandiya) kompaniyasiga sotish toʻgʻrisidagi taklifiga; Oʻzbekiston Respublikasi Davlat mulki qoʻmitasi, “Oʻzqurilishmateriallari” aksiyadorlik kompaniyasi va “Oʻzagromashservis” uyushmasining “Complect Europe B.V” kompaniyasi tomonidan sotib olinayotgan aksiyalar paketi qiymati, kompaniya tomonidan Oʻzbekiston Respublikasi Tashqi iqtisodiy aloqalar vazirligida roʻyxatdan oʻtkazilgan valyuta kontraktlariga muvofiq koʻrsatib oʻtilgan idoralar korxonalari uchun Oʻzbekiston Respublikasi hududiga olib kirilgan moddiy resurslarni sotishdan olingan qonuniy soʻmlar hisobidan toʻlanishi toʻgʻrisidagi taklifiga rozilik berilsin. 3. Belgilab qoʻyilsinki: 249520 AQSh dollariga teng miqdordagi 39,1 foiz aksiyalarni sotishdan olingan tushum begʻaraz asosda toʻliq hajmda “Santexquyma” ochiq aksiyadorlik jamiyatiga kreditorlik qarzlarini toʻlash va import xomashyo xarid qilish uchun beriladi; 114862,75 AQSh dollariga teng miqdordagi davlat ulushi hisobidan 11,9 foiz aksiyalarni sotishdan olingan tushum Oʻzbekiston Respublikasi Vazirlar Mahkamasining 1999-yil 20-maydagi 258-son qarorida belgilangan tartibda taqsimlanadi. 4. “Santexquyma” ochiq aksiyadorlik jamiyati import boʻyicha keltirilayotgan ishlab chiqarish asbob-uskunalari va xomashyo uchun bojxona toʻlovlarini toʻlashdan istisno tariqasida 2 yil muddatga (bojxona rasmiylashtiruvi uchun yigʻimlar bundan mustasno) ozod qilinsin. 5. “Santexquyma” ochiq aksiyadorlik jamiyati ishlab chiqarayotgan mahsulotdan qoʻshilgan qiymat soligʻi toʻlash muddati 2 yilga kechiktirilsin, ushbu soliq keyingi ikki yil mobaynida har oyda teng ulushlarda toʻlanadi. 6. Oʻzbekiston Respublikasi Davlat mulki qoʻmitasi sotish xarid qilish shartnomasini bir oy muddatda tuzsin, unda “Complect Europe B.V” (Niderlandiya) kompaniyasi mulk sifatida sotib olayotgan aksiyalarni Oʻzbekiston Respublikasi Vazirlar Mahkamasining 1998-yil 22-avgustdagi 362-son qarorida belgilangan tartibda oʻtkazib berish shartlarini nazarda tutsin va investor tomonidan oʻz zimmasiga olingan majburiyatlar bajarilmagan taqdirda oldi-sotdi shartnomasi bekor qilinsin va “Santexquyma” ochiq aksiyadorlik jamiyati aksiyalari paketi mazkur qaror bilan tasdiqlangan shartlarda boshqa investorlarga sotilsin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari K.N. Toʻlaganov zimmasiga yuklansin.